**Mesto Vrútky**

 Predkladacia správa

*Určené :*

*na zasadnutie Mestskej rady vo Vrútkach dňa 29.11.2019*

*A Mestského zastupiteľstva vo Vrútkach dňa 10.12.2019*

**Názov materiálu: Návrh Všeobecne záväzné nariadenie č. 9 /2019 o určení výšky dotácie na mzdy a prevádzku škôl a školských zariadení zriadených na území mesta Vrútky**

**Materiál obsahuje**: - predkladacia správa

* dôvodová správa
* Všeobecne záväzné nariadenie č.9 /2019

 ***Návrh na* uznesenie :**

**Mestské zastupiteľstvo vo Vrútkach**

1. **s c h v a ľ u j e**

**Všeobecne záväzné nariadenie Mesta Vrútky č. 9/2019 o určení výšky dotácie na mzdy a prevádzku škôl a školských zariadení zriadených na území mesta Vrútky**

**Stanovisko komisie finančnej, správy majetku, výstavby, územného rozvoja a životného prostredia:** odporúča MsZ schváliť VZN č. /2019  o určení výšky dotácie na mzdy a prevádzku škôl a školských zariadení zriadených na území mesta Vrútky

**Stanovisko komisie školskej, kultúry mládeže a športu:** odporúča MsZ schváliť VZN č. /2019  o určení výšky dotácie na mzdy a prevádzku škôl a školských zariadení zriadených na území mesta Vrútky.

**Spracovali:** Ing. Lívia Komínová, vedúca finančného odboru

**Predkladá:** Ing.Mgr.Anna Sviteková, prednostka MsÚ

Vo Vrútkach, 12.11.2019

 **...........................................**

 podpis predkladateľa

**Dôvodová správa**

 V zmysle § 6 odst.12 písm. c) zákona č. 596/2003 Z. z. v znení neskorších predpisov určí obec všeobecne záväzných nariadením výšku finančných prostriedkov určených na mzdy a prevádzku na žiaka základnej umeleckej školy, dieťa materskej školy a dieťa školského zariadenia na príslušný kalendárny rok.

 Návrh VZN č. 9/2019 o určení výšky dotácie na prevádzku a mzdy na žiaka základnej umeleckej školy, dieťa materskej školy a dieťa školského zariadenia zriadených na území mesta Vrútky pre rok 2020 zohľadňuje pripravované legislatívne zmeny a ich dopad hlavne na navýšenie tarifných platov pedagogických aj nepedagogických zamestnancov ako aj ostatné nárokové zložky platu.

 Výšku príspevku na žiaka ZUŠ, dieťa MŠ a dieťa školského zariadenia zriadeného Mestom Vrútky sme určili len z finančných prostriedkov poukázaných Mestu Vrútky podľa zákona č.564/2004 Z.z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov, čím nie je dotknutá možnosť mesta prerozdeliť tieto finančné prostriedky medzi jednotlivé školy a školské zariadenia zriadené mestom a prípadne dofinancovať potreby škôl a školských zariadení v zriaďovateľskej pôsobnosti mesta Vrútky aj z iných vlastných príjmov.

 Výška dotácie na kalendárny rok pre školy a školské zariadenia, ktoré sú v originálnej kompetencii mesta je uvedená v prílohe č.1 predkladaného VZN.

**NÁVRH**

**Všeobecne záväzné nariadenie č. 9/2019**

**o určení výšky dotácie na mzdy a prevádzku škôl a školských zariadení zriadených na území mesta Vrútky**

Mesto Vrútky v zmysle § 6 ods. 1 zákona SNR č. 369/1990 Zb. o obecnom zriadení v znení neskorších zmien a doplnkov a v zmysle § 6 ods. 12 písm. c) zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení zmien a doplnkov vydáva toto Všeobecne záväzné nariadenie Mesta Vrútky
(ďalej len „VZN“).

**§ 1**

**Predmet úpravy**

1. Účelom tohto VZN je určiť výšku a spôsob použitia dotácie na prevádzku a mzdy škôl a školských zariadení zriadených na území mesta Vrútky na základe rozhodnutia MŠVVaŠ SR a zaradených do siete škôl a školských zariadení SR.

**§ 2**

**Vymedzenie pojmov**

1. Dotácia na mzdy je určená na bežné výdavky škôl a školských zariadení a zahŕňa výdavky definované Ministerstvom financií SR v rozpočtovej klasifikácii v kategórii 610 – mzdy, platy, služobné príjmy a ostatné osobné vyrovnania a v kategórii 620 – poistné a príspevok do poisťovní.
2. Dotácia na prevádzku je určená na bežné výdavky škôl a školských zariadení a zahŕňa výdavky definované Ministerstvom financií SR v rozpočtovej klasifikácií v kategórii 630 – tovary a služby ( cestovné náhrady, energie, voda a komunikácie, materiál, dopravné, rutinná a štandardná údržba, nájomné za nájom a služby) a v kategórii 642 – transfery jednotlivcom ( odstupné, odchodné, nemocenské dávky, členské príspevky).
3. Počtom detí materskej školy, materskej školy, ktorá je súčasťou základnej školy, základnej umeleckej školy ,potenciálnych stravníkov rozhodným pre pridelenie dotácii na mzdy a prevádzku v aktuálnom kalendárnom roku sa rozumie ich počet k 15. septembru predchádzajúceho kalendárneho roka, ktorý škola a školské zariadenia vykázali v štatistickom výkaze škôl (MŠ SR) 40-01.
4. Počtom žiakov rozhodným pre pridelenie dotácie pre školský klub detí sa rozumie ich skutočný počet k 15. septembru predchádzajúceho kalendárneho roka. Počet nahlasuje riaditeľka školského zariadenia písomne pri predkladaní výkazu škôl (MŠSR) 40-01.
5. Počet detí CVČ rozhodný pre pridelenie dotácie je použitý údaj o počte obyvateľov obce od 5 rokov do dovŕšenia 15 rokov veku s trvalým pobytom na území mesta Vrútky podľa stavu k 1. januáru kalendárneho roka, v ktorom sa zisťovanie uskutočňuje.
6. Prijímateľom dotácie pre školy a školské zariadenia je:

a) škola a školské zariadenie s právnou subjektivitou v zriaďovateľskej pôsobnosti Mesta Vrútky,

b) Mesto Vrútky za školy a školské zariadenia bez právnej subjektivity vo svojej zriaďovateľskej pôsobnosti.

**§ 3**

**Dotácia pre školu a školské zariadenia**

1. Výška dotácie na dieťa, žiaka, resp. stravníka na rok je uvedená v prílohe č.1 tohto nariadenia.
2. Ročná výška dotácie je stanovená jednou sumou na mzdy a prevádzku a zaokrúhľuje sa na celé eurá podľa matematických pravidiel zaokrúhľovania.
3. Dotácia bude poskytnutá prijímateľovi:
4. právnemu subjektu vo výške 1/12 mesačne, zaokrúhlená na celé eurá do 25. dňa v mesiaci,
5. neprávnemu subjektu rozpísaným rozpočtom a jeho priebežným čerpaním z účtu školstva.
6. Po pridelení dotácie škola ( školské zariadenie) poskytnutú dotáciu rozpíše na jednotlivé účtovné položky a rozpis predloží na Mestský úrad Vrútky.
7. V prípade potreby zmeny rozpočtu v priebehu kalendárneho roka požiada škola ( školské zariadenie) o zmenu rozpočtu písomne, najneskôr do 30. septembra kalendárneho roka.
8. Ročný výška dotácie je vždy závislá od skutočnej výšky mestom prijatých podielových daní zo štátneho rozpočtu. V prípade poskytnutia podielových daní v sume nižšej ako 100% z priznanej výšky podielových daní v príslušnom kalendárnom roku sa príjemcom dotácie zníži jej výška o túto sumu rovnakým percentuálnym podielom, ktorej konečná úprava sa vykoná v mesiaci december príslušného kalendárneho roka.

**§ 4**

**Použitie dotácie**

1. Prijímateľ dotácie je oprávnený pridelené finančné prostriedky použiť len na mzdy a prevádzku škôl a školských zariadení. Pri čerpaní finančných prostriedkov je povinný postupovať podľa platných zákonov a všeobecných nariadení, najmä Zákona č. 583/2004 Z.z. o rozpočtových pravidlách územnej samosprávy.
2. Dotáciu možno použiť len do konca rozpočtového roka.

**§ 5**

**Zúčtovanie dotácie**

1. Prijímateľ dotácie je povinný zúčtovať dotáciu jedenkrát ročne. Termín a spôsob zúčtovania dotácie určí poskytovateľ dotácie.
2. V prípade, že dotácia nebude vyčerpaná do 31.12. aktuálneho kalendárneho roka, je prijímateľ povinný nevyčerpanú časť dotácie vrátiť späť na účet mesta.
3. Súčasťou vyúčtovania je predloženie ročnej účtovnej závierky za predchádzajúci kalendárna rok.

**§ 6**

**Kontrola použitia dotácie**

1. Finančnú kontrolu na úseku hospodárenia s finančnými prostriedkami pridelenými podľa tohto VZN vykonáva poskytovateľ a ostatné oprávnené orgány.
2. Prijímateľ dotácie na mzdy a prevádzku školy a školského zariadenia je povinný predložiť všetky doklady preukazujúce hospodárne, efektívne, účelné a účinné vynaloženie finančných prostriedkov.

**§ 7**

**Sankcie**

1. Poskytovateľ zníži o 50 % prijímateľovi dotácie objem finančných prostriedkov pridelených na mzdy a prevádzku pri zistení neefektívneho, nehospodárneho, neúčelného a neúčinného vynaloženia pridelených dotácií. Znížená dotácia bude prijímateľovi poskytovaná po dobu šiestich po sebe nasledujúcich kalendárnych mesiacov, počnúc mesiacom nasledujúcim po mesiaci, v ktorom boli zistené rozhodné skutočnosti.
2. Pri porušení pravidiel a podmienok, za ktorých boli verejné prostriedky pridelené alebo použité je prijímateľ dotácie povinný vrátiť plnú výšku neoprávnene prijatej alebo použitej dotácie späť do rozpočtu mesta Vrútky. Výšku vratky, lehotu a spôsob vrátenia verejných prostriedkov určí prijímateľovi dotácie písomne poskytovateľ dotácie.

**§ 8**

**Záverečné ustanovenia**

1. Nadobudnutím účinnosti tohto Všeobecne záväzného nariadenia sa ruší Všeobecne záväzné nariadenie č.1/2015 vrátane dodatkov.
2. Toto Všeobecne záväzné nariadenie č. 9/2019 o určení výšky dotácie na mzdy a prevádzku škôl a školských zariadení zriadených na území mesta Vrútky bolo schválené uznesením Mestského zastupiteľstva č. ........ zo dňa .........
3. Všeobecne záväzné nariadenie č. 9/2019 nadobúda účinnosť 01.01.2020.

 Mgr. Branislav Zacharides

 primátor mesta

 Príloha č.1 k VZN č. 9/2019

**Výpočet dotácie**

**Výška ročnej dotácie na rok 2020 na mzdy a prevádzku v školách a školských zariadeniach zriadených mestom Vrútky**

|  |  |
| --- | --- |
| **Škola/ školské zariadenie** | **Dotácia na prevádzku a mzdy na žiaka na rok 2020 v eurách** |
| Dieťa materskej školy | 2910,18 |
| Žiak základnej umeleckej školy v individuálnej forme vyučovania | 1378,56 |
| Žiak základnej umeleckej školy v skupinovej forme vyučovania | 450,14 |
| Žiak školského klubu detí | 562,68 |
| Žiak centra voľného času | 84,87 |
| Potenciálny stravník – žiak základnej školy | 214,02 |